Colima
        
         (by i Mexico)
Store norske leksikon,Geografi,Verdens geografi,Nord- og Mellom-Amerika,Mexicos geografi
Byen Colima er hovedstaden i den meksikanske delstaten Colima. Byen ligger ved Río Colima, 500 meter over havet, om lag 50 kilometer fra Stillehavskysten. Ikke langt unna ligger Mexicos mest aktive vulkan, Colimavulkanen, som markerer grensen til delstaten Jalisco. Byen har 150 673 innbyggere (INEGI, 2015).
Colima er et viktig jordbruks- og industrisenter med foredling av lokale råvarer som mais, ris, meloner, sorghum, tomater, papaya, agave, bananer og tamarind. Industrien omfatter også saltraffinering, alkoholdestillering og produksjon av lærvarer. Jernbane forbinder Colima med havnebyen Manzanillo og det indre av landet.Byen ble grunnlagt i 1523 og flyttet til nåværende beliggenhet i 1527. Om lag 90 prosent av bebyggelsen ble ødelagt av jordskjelv i 1941. Siden den gang har byen fortsatt å vokse, og står i dag overfor problemer knyttet til uregulert befolkningsvekst og byfortynning («urban sprawl»), privatbilisme og utilstrekkelig kollektivtilbud. Les mer i Store norske leksikon Mexicos geografi